b'\n_START_ARTICLE_\nHedvika Spanheimska\n_START_SECTION_\n\xc5\xbdivljenje\n_START_PARAGRAPH_\nHedvika, ki je \xc5\xbeivela v \xc4\x8dasu okrog leta 1100, se je poro\xc4\x8dila z Engelbertom I. Spanheimskim. V njunem zakonu se je rodilo \xc5\xa1est potomcev: Engelbert II., Henrik IV. Koro\xc5\xa1ki, Bernard Mariborski, Siegfried II., Hartvik II. in Rikarda. Sinova Henrik IV in Engelbert II. sta se povzpela na polo\xc5\xbeaj koro\xc5\xa1kih vojvod.\n_START_SECTION_\nPogledi na Hedvikin plemi\xc5\xa1ki izvor\n_START_PARAGRAPH_\nNa osnovi naglega vzpona Engelberta I. in njegovih sinov prevladuje domneva, da je Hedvika izhajala iz pomembne plemi\xc5\xa1ke rodbine. Predvsem starej\xc5\xa1e zgodovinopisje si je povezavo med Eppensteini in Spanheimi razlo\xc5\xbeilo tako, da so \xc5\xbeeno Engelberta I. Spanheimskega enostavno razglasili za Eppensteinko, za h\xc4\x8derko leta 1122 umrlega vojvode Henrika III. Koro\xc5\xa1kega. V novej\xc5\xa1em zgodovinopisju Hedvikino eppensteinsko identiteto zagovarja kontroverzni zgodovinar \xc5\xa0avli. Toda vez z Eppensteinci bi bila lahko vzpostavljena \xc5\xbee zgolj preko dejstva, da je Henrik III. Eppensteinski, ki je umrl brez mo\xc5\xa1kih potomcev, postal krstni boter najmlaj\xc5\xa1ega izmed sinov Engelberta I.- to je Henrika IV. - in prav ta (in ne najstarej\xc5\xa1i sin Engelbert II!) je nasledil vojvodstvo. Na ta na\xc4\x8din bi lahko razlo\xc5\xbeili pove\xc4\x8dan vpliv Spanheimov na Veronsko krajino: Engelbert I. Spanheimski se je tako morda poro\xc4\x8dil s Hedviko iz Mo\xc5\xa1e, ki bi izvirala iz furlanske plemi\xc5\xa1ke rodbine. Toda Hedvika bi lahko bila po drugi strani tudi h\xc4\x8der Bernarda II. Sa\xc5\xa1kega.'